Dunavecse Város Önkormányzatának Képviselő-testülete

186-6/2025.

JEGYZŐKÖNYV

Készült a képviselő-testület 2025. április 29-én /15,00-15,50/ megtartott üléséről

Az ülés helye: Városháza ülésterme
Jelen vannak: 

Vörös Sándor polgármester, Kochné Vadászi Borbála alpolgármester, Aranyi János Gábor, Dallos Erika, Dér Gabriella, Molnár Gyula és Sándor Zsombor képviselők (7 fő)
Tanácskozási joggal jelen van:

Nagy Erzsébet jegyző, Ginál Róbert gazdálkodási csoportvezető, Gugyella Mariann óvodavezető (Százszorszép Óvoda), dr. Pándi Ottó intézményvezető főorvos (dr. Kolozs Gergely Kistérségi Egészségügyi Központ), Aranyi Ágota intézményvezető (Vikár Béla Könyvtár), Horváth-Gallai Eszter igazgató (Vikár Béla Művelődési Ház) Liptai-Kölesdi Ágnes bölcsődevezető (dr. Kolozs Gergely „Tipegő” Bölcsőde)
Jegyzőkönyvvezető: Marticsné Molnár Szilvia

Vörös Sándor polgármester úr

Tisztelettel köszöntöm a képviselő-testület tagjait. Megállapítom, hogy az ülés határozatképes, így azt megnyitom. A jegyzőkönyvet Molnár Gyula és Sándor Zsombor képviselők hitelesítik. Javaslom, hogy a meghívóban szereplő napirendi pontokat tárgyalja meg a testület. 
Polgármester úr megkérdezi a képviselő-testület tagjaitól, hogy ki ért egyet a napirendi pontokkal?
A képviselő-testület tagjai 7 igen szavazattal, ellenszavazat nélkül az alábbi határozatot hozták:

86/2025. (IV. 29.) Kt. normatív határozata

Napirend elfogadása











H a t á r o z a t     

1.) Jelentés a lejárt határidejű határozatok végrehajtásáról, a tett          

      intézkedésekről, tájékoztató a két ülés közötti jelentősebb eseményekről

   2.)  Átfogó értékelés a település gyermekvédelmi rendszerének ellátásáról
                          3.)  Javaslat pályázati felhívás elfogadására (Szalkszentmárton 0346/2 hrsz)

                          4.)  Szociális célú tüzelőanyag vásárláshoz kapcsolódó támogatási igény

                                benyújtása

                          5.)  Döntés MFP pályázaton való indulásról, szükséges tervek megrendelése

                      6.)   Kérelem a Petőfi utca forgalmi rendjének megváltoztatására 

                             (sebességkorlátozó tábla kihelyezése)

                       7.)  Javaslat a Százszorszép Óvoda továbbképzési tervének

                             elfogadására

                       8.)  Kérelem ruházati hozzájárulásra és Canva Pro előfizetés

                             költségének megtérítésére

                        9.) Szakrendelő beadványa a Pentele híd lezárása miatt

A napirendi pontok elfogadása után megkezdődött azok tárgyalása.
1./ Napirend:
     Jelentés a lejárt határidejű határozatok végrehajtásáról, a tett
     intézkedésekről, tájékoztató a két ülés közötti jelentősebb eseményekről

     Előterjesztő: Vörös Sándor polgármester
Vörös Sándor polgármester úr

A lejárt idejű határozatokról a táblázatot mindenki megkapta, a két ülés közötti jelentősebb eseményekről szeretném a testületet tájékoztatni:
-Elkészült a Vágóhíd utca és a Katona J. utca folytatása. A korábban megrendelt tetőfelújítás a Vasút utcában is folyamatban van.
-Kecskeméten vettünk részt egy egyeztetésen, az egyeztetés témája TOP Plusz Könyvtár pályázat és közbeszerzés jelenlegi állapota, feladatok, kérdések voltak. 
-Csólyospályoson polgármesteri fórumon vettem részt, ahol sikerült beszélnem az illetékes minisztérium képviselőjével, akik az új törvényi szabályozással foglalkoznak. Jelen állapotban a könyvtár közbeszerzése folyamatban van, de a kimenetele még bizonytalan. A kapott tájékoztatás alapján kérelmet kellett benyújtanunk, bizonyos dolgok alól mentességet kell kérnünk. Tovább nehezíti a kérdést, hogy az egész projekt támogatói okirat alapján december 31-én lejár. Ha sikerül eredményt hirdetni, akkor addig be is kell fejezni az építkezést. 
-Apostagon vettük részt katasztrófavédelmi gyakorlaton, elméleti felkészülése volt az irányító törzsnek, Dunaegyháza, Apostag és Dunavecse vonatkozásában. 

- Apostagon volt egy előadás, amit Gyopáros Alpár kormánybiztos úr tartott. Apostagon is téma a dunavecsei bölcsőde, ezáltal is erősen szükségesnek érzem a beiratkozás szabályozását. 

-Kistérségi ülés is volt, ahol többek között a KESZI munkája volt értékelve. 

-Kecskeméten vettem részt versenyképes járások fórumán, ezen az ülésen elfogadásra került az a javaslat, amit korábban megbeszéltünk – Szív utca, fogászati szék, napelemek kérdésköre. Hogy a pályázat hogyan fog továbbmenni azt senki nem tudja, mert a javaslatcsomag felkerül a minisztériumba. 

-Még mindig nem tudjuk, hogy az iparűzési adó elvonásával kapcsolatban hogyan lehet kérvényezni a mérséklést. 

-Kecskeméten ünnepélyes pályázati aláíráson vettem részt, 115 millió forintos támogatást kapott a Duna Menti EGYMI az épület felújítására. Az én megítélésem szerint a munkálatok az idei évben még nem kezdődnek el.

-Hétvégén került megrendezésre a Népviselet napja a művelődési házban. 

-Az idei évben meg fog valósulni a Rákóczi utca vízvezetékének a cseréje. 

-Húsvétkor a Kölcsey utcában lévő kidőlt fa miatt jelentős áramkimaradás volt. A kishíd és környékén vannak olyan fák, amiket ki kellene vágni, mert rossz állapotúak. 

Aranyi János Gábor képviselő úr

Mikorra kell befizetni a szennyvíz hozzájárulást? Mikor indul el a munka?
Vörös Sándor polgármester úr

A mostani Dunamellék újságba leírtam a tájékoztatót. Május elején lesz munkaterület átadás. 
Polgármester úr kérte, hogy a tájékoztatót a testület fogadja el. 

A képviselő-testület tagjai polgármester úr tájékoztatását 7 igen szavazattal, ellenszavazat és határozathozatal nélkül tudomásul vették. 
2./ Napirend:
     Átfogó értékelés a település gyermekvédelmi rendszerének ellátásáról
     Előterjesztő: Vörös Sándor polgármester
     Előterjesztésért felelős: KESZI vezetője, dr. Tarnai Kitti hat.csop.vez. 
     Tárgyalja: P.Ü.H.V. Bizottság

     Témafelelős: Sándor Zsombor képviselő
Vörös Sándor polgármester úr
Felkérem a napirend témafelelősét, hogy ismertesse a bizottság javaslatát. 

Sándor Zsombor képviselő, a P.Ü.H.V. Bizottság elnökhelyettese
A bizottságunk javasolja, hogy a település gyermekvédelmi rendszerének ellátásáról szóló beszámolót a testület fogadja el.
Vörös Sándor polgármester úr

Megkérdezem a képviselő-testület tagjaitól, hogy ki ért egyet a település gyermekvédelmi rendszerének ellátásáról szóló átfogó értékelés elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
87/2025. (IV.29.) Kt.h.

Átfogó értékelés a 

település gyermekvédelmi 

rendszerének működéséről





















H a t á r o z a t





1./ A képviselő-testület a gyermekek védelméről és a gyámügyi igazgatásról szóló többször módosított 1997. évi XXXI. törvény 96 §. (6) bekezdése alapján a település gyermekvédelmi rendszerének működéséről szóló átfogó értékelést elfogadja.

2./ A képviselő-testület felkéri dr. Tarnai Kitti hatósági osztályvezetőt, hogy az átfogó értékelést és a testület határozatát a Bács-Kiskun Megyei Kormányhivatal Gyámügyi és Igazságügyi Főosztály Szociális és Gyámügyi Osztálya részére terjessze fel.

3./ A testület ezen határozatáról értesül:

- Bács-Kiskun Megyei Kormányhivatal Gyámügyi és Igazságügyi Főosztály Szociális és Gyámügyi Osztálya Kecskemét, József A. u. 4.
- Dr. Tarnai Kitti hatósági csoportvezető
- Nagy Erzsébet jegyző Dunavecse
3.) Napirend

      Javaslat pályázati felhívás elfogadására (Szalkszentmárton 0346/2 hrsz)

      Előterjesztő: Vörös Sándor polgármester
      Előterjesztésért felelős: Nagy Erzsébet jegyző 
      Tárgyalja: P.Ü.H.V. Bizottság

      Témafelelős: Molnár Gyula képviselő
Vörös Sándor polgármester úr

Felkérem a napirend témafelelősét, hogy mondja el a bizottság javaslatát.
Molnár Gyula képviselő, a P.Ü.H.V. Bizottság elnöke
A bizottság megtárgyalta az előterjesztés és javasolja elfogadni a pályázati felhívást Szalkszentmárton 0346/2 hrsz-ra vonatkozóan.
Vörös Sándor polgármester úr
Megkérdezem a képviselő-testület tagjaitól, hogy van-e kérdés a napirenddel kapcsolatban?

A képviselő-testület tagjai részéről kérdés nem volt. 

Vörös Sándor polgármester úr

Megkérdezem a képviselő-testület tagjaitól, hogy ki ért egyet a pályázati felhívással?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

88/2025. (IV. 29.) Kt.h.

Javaslat pályázati felhívás elfogadására
(Szalkszentmárton 0346/2 hrsz)

















H a t á r o z a t
1./ Dunavecse Város Önkormányzata Képviselő-testülete úgy határoz, hogy a Szalkszentmárton 0346/2 hrsz-on található, 7 ha 8153 m2 kivett vízmű megnevezésű ingatlanra vonatkozóan közös pályázatot ír ki - Apostag Község Önkormányzata, Kunszentmiklós Város Önkormányzata, Szalkszentmárton Község Önkormányzata és Tass Község Önkormányzata - az előterjesztésben foglaltak szerint. 

2./ Jelen határozat elidegeníthetetlen részét képezi a pályázati felhívás. 
3./ Ezen határozatról értesül:

- Vörös Sándor polgármester
- Nagy Erzsébet jegyző

- Apostag Község Önkormányzata 6088 Apostag, Kossuth L. u. 1.

- Kunszentmiklós Város Önkormányzata 6090 Kunszentmiklós, Kálvin tér 12.

- Szalkszentmárton Község Önkormányzata 6086 Szalkszentmárton, Jókai u. 2.
- Tass Község Önkormányzata 6098 Tass, Széchenyi út 48.

4.) Napirend

      Szociális célú tüzelőanyag vásárláshoz 

      kapcsolódó támogatási igény benyújtása

      Előterjesztő:  Vörös Sándor polgármester

      Előterjesztésért felelős: Ginál Róbert gazdálkodási csoportvezető
      Tárgyalja: P.Ü.H.V. Bizottság

      Témafelelős: Sándor Zsombor képviselő
Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Sándor Zsombor képviselő, a bizottság elnökhelyettese
A 2025. évi szociális célú tüzelőanyag pályázaton mindösszesen 322 erdei m3 kemény lombos tűzifa igénylésére van lehetőségünk, a központilag megállapított maximálisan igényelhető mennyiséget a pályázati adatlap tartalmazza.

A pályázati kiírás szerint a támogatás mértéke erdei köbméterenként 21.000 Ft + ÁFA, a kötelezően vállalandó önrész erdei köbméterenként 2.000 Ft + ÁFA összegű.

Mivel a rendelkezésre álló keretösszeg országos szinten valószínűleg kisebb, mint az önkormányzatok által igényelhető támogatás, ezért a fenti maximális támogatás és a hozzá kapcsolódó önrész összege várhatóan kevesebb lesz. A pályázat beadásának határideje 2025. április 30., a támogatás összegéről 2025. május 31-ig dönt a miniszter.

A pályázónak továbbra is vállalnia kell, hogy a rászorultság és az igénylés feltételeit rendeletben szabályozza, a rendeletnek a jogosultak részére támogatást megállapító önkormányzati döntés és a kiosztást megelőzően kell hatályba lépnie.

A kiírás továbbra is úgy rendelkezik, hogy csak a kormányhivatal által nyilvántartásba vett erdőgazdálkodótól lehet a tűzifát beszerezni, így támogatás felhasználására az előző évek gyakorlatának megfelelően, az alábbi erdészetektől szeretnénk bekérni: Gemenci Erdő- és Vadgazdaság Zrt. Hajósi erdészet, Ipoly Erdő Zrt., KEFAG Kiskunsági Erdészeti és Faipari Zrt., Mecsekerdő Zrt. és Pilisi Parkerdő Zrt.

A tűzifát a pályázat előírásai szerint a későbbiekben szükséges darabolni és az azt igénylő háztartásokba kiszállítani, ezért szükséges erre is ajánlatot kérnünk. Természetesen továbbra is fontos, hogy a darabolást és a kiszállítást helyi vállalkozás végezze, így az alábbi vállalkozásokat javasoljuk versenyeztetni a szolgáltatás elvégzéséhez: Kispál és Tsa. Kft., Sebetka László EV., Bogdán Tüzép és Lajos Gép Kft.

Vörös Sándor polgármester úr

Megkérdezem a képviselő-testület tagjaitól, hogy ki ért egyet a szociális célú tüzelőanyag vásárláshoz kapcsolódó kiegészítő támogatási igény benyújtásával a határozati javaslat alapján?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

89/2025. (IV. 29.) Kt.h.

Szociális célú tüzelőanyag vásárláshoz

kapcsolódó támogatási

igény benyújtása

H a t á r o z a t
1.)
Dunavecse Város Önkormányzat Képviselő-testülete úgy rendelkezik, hogy a belügyminisztérium „települési önkormányzatok szociális célú tüzelőanyag vásárlásához kapcsolódó támogatásra" kiírására pályázatot nyújt be, kemény lombos tűzifára vonatkozóan, a 322 erdei m3-es maximálisan igényelhető mennyiségre.

2.)
A képviselő-testület továbbá úgy határoz, hogy a pályázati kiírásban meghatározott támogatáson felül 2.000 Ft/erdei m3 + ÁFA mértékű önrész megfizetését vállalja, az önrész összege mindösszesen bruttó 817.880 Ft.
3.)
A képviselő-testület vállalja a pályázati kiírás 6. a)-b)-c) pontjaiban szereplő feltételek rendeletben történő szabályozását. A képviselő-testület vállalja továbbá a pályázati kiírás 6. d) pontja szerinti - a szociális célú tűzifában részesülőktől semmilyen ellenszolgáltatást nem kér – feltételt is rendeletben szabályozza.

4.)
A képviselő-testület felhatalmazza Nagy Erzsébet jegyzőt a további intézkedések megtételére.

5.)
Ezen határozatról értesül:

- Magyar Államkincstár Kecskemét, Szabadság tér 1.

- Nagy Erzsébet jegyző

- Vörös Sándor polgármester

- Ginál Róbert gazdálkodási csoportvezető

Vörös Sándor polgármester úr

Megkérdezem a képviselő-testület tagjaitól, hogy ki ért egyet azzal, hogy a bizottság által javasolt vállalkozásoktól árajánlatot kérjünk be a kiszállításra, valamint a darabolásra?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

90/2025. (IV. 29.) Kt.h.

Szociális célú tűzifa támogatáshoz 

kapcsolódó egyéb döntés


















H a t á r o z a t




1.) Dunavecse Város Önkormányzat Képviselő-testülete úgy rendelkezik, hogy a szociális célú tűzifa jogosultak részére történő kiszállítására, kuglizására és az erdészettől történő kiszállítására az alábbi vállalkozásoktól árajánlatot kér: 

- Sebetka László EV Dunavecse

- Kispál és Társa Kft. Dunaföldvár

- Lajosgép Kft. Apostag

- Bogdán Tüzép Dunaegyháza 

2./ A képviselő-testület továbbá úgy határoz, hogy a beérkezett árajánlatok közül a legkedvezőbb árajánlatot adótól rendelje meg a szolgáltatást.

3./ Ezen határozatról értesül:

- Ginál Róbert gazdálkodási csoportvezető és rajta keresztül a vállalkozások

- Vörös Sándor polgármester

5.) Napirend:
      Döntés MFP pályázaton való indulásról, szükséges tervek megrendelése

      Előterjesztő:  Vörös Sándor polgármester
      Előterjesztésért felelős: Vörös Sándor polgármester
      Tárgyalja: P.Ü.H.V. Bizottság

      Témafelelős: Molnár Gyula képviselő

Vörös Sándor polgármester úr

Felkérem a bizottság elnökét, hogy ismertesse a bizottság javaslatát. 

Molnár Gyula képviselő, a P.Ü.H.V. Bizottság elnöke

A bizottság megtárgyalta az előterjesztést és javasolja a pályázat benyújtását, valamint a szükséges tervek megrendelését.
Vörös Sándor polgármester úr

Megkérdezem a képviselő-testület tagjaitól, hogy ki ért egyet az MFP pályázat benyújtásával, valamint a szükséges tervek megrendelésével?
91/2025. (IV. 29.) Kt.h.

MFP-UHJ/2025 „Út, híd, járda építése/felújítása, 

gyalogos-átkelőhely

kialakítása, fejlesztése” 











H a t á r o z a t

1./ Dunavecse Város Önkormányzata Képviselő-testülete úgy határoz, hogy pályázatot kíván benyújtani az MFP-UHJ/2025. „Út, híd, járda építése/felújítása, gyalogos-átkelőhely kialakítása, fejlesztése” pályázati kiírásra 45.000.000 Ft keretösszegig - Dagály utca a Fő út és az Alkony utca közötti szakasza, a Dagály utcának az Alkony és a Bethlen G. utca közötti szakasza, valamint az Alkony utca fel nem újított szakasza, amely a Báthori utcába csatlakozik - aszfalttal történő felújítására.
2./ A képviselő-testület továbbá úgy határoz, hogy felkéri Vörös Sándor polgármester urat az 1. pontban szereplő utcarészek terveinek elkészítésére kérjen be árajánlatokat és a legkedvezőbbel kösse meg a szerződést. 
3./ A képviselő-testület felkéri Vörös Sándor polgármester urat a további teendők ellátásra.

4./ Ezen határozatról értesül:

- Vörös Sándor polgármester

- Ginál Róbert gazdálkodási csoportvezető

6.) Napirend:

     Kérelem a Petőfi utca forgalmi rendjének megváltoztatására 

     (sebességkorlátozó tábla kihelyezése)

     Előterjesztő:  Vörös Sándor polgármester

     Előterjesztésért felelős: Vörös Sándor polgármester
     Tárgyalja: P.Ü.H.V. Bizottság

     Témafelelős: Aranyi János Gábor képviselő

Vörös Sándor polgármester úr

Felkérem a napirend témafelelősét, hogy ismertesse a javaslatukat. 

Aranyi János Gábor képviselő, a P.Ü.H.V. Bizottság elnökhelyettese
Kérelem érkezett a Petőfi u. 83. sz. alatt lakó Arany Tamás részéről, mely szerint a Petőfi utca érintett szakaszán jelentősen megnövekedett a gépjárműforgalom, gyalogjárda nem áll rendelkezésre, így kénytelelenk a gyermekek, idősek, babakocsival közlekedők az úttesten közlekedni. A legfőbb problémát a gyakori gyorshajtás okozza, emiatt a balesetveszély nap mint nap fennáll. Kéri az illetékes szakhatóságok bevonását alacsonyabb sebességhatár bevezetése érdekében, illetve forgalomlassító eszközök – fekvőrendőr – kihelyezésének a lehetőségét. A bizottság a kérelmet nem támogatja.
Vörös Sándor polgármester úr

Megkérdezem a képviselő-testület tagjaitól, hogy ki ért egyet azzal, hogy a kérelmet elutasítsuk?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
92/2025. (IV. 29.) Kt.h.

Kérelem a Petőfi utca forgalmi rendjének megváltoztatására 

(sebességkorlátozó tábla kihelyezése)










H a t á r o z a t
1./ Dunavecse Város Önkormányzata Képviselő-testülete úgy határoz, hogy Arany Tamás „Petőfi utca forgalmi rendjének megváltoztatására” irányuló kérelmét nem támogatja.  

2./ Ezen határozatról értesül:

- Arany Tamás Dunavecse, Petőfi u. 83.

- Vörös Sándor polgármester

7.) Napirend:

     Javaslat a Százszorszép Óvoda továbbképzési tervének

     elfogadására

     Előterjesztő: Vörös Sándor polgármester
     Előterjesztésért felelős: Gugyella Mariann óvodavezető
     Tárgyalja: P.Ü.H.V. Bizottság
     Témafelelős: Sándor Zsombor képviselő

Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Sándor Zsombor képviselő, a bizottság elnökhelyettese

A bizottság javasolja a Százszorszép Óvoda továbbképzési tervének elfogadását.
Vörös Sándor polgármester úr

Megkérdezem a képviselő-testület tagjaitól, hogy ki ért egyet a Százszorszép Óvoda továbbképzési tervének elfogadásával?
A képviselő-testület tagjai 7 igen szavazattal, ellenszavazat nélkül az alábbi határozatot hozták:
93/2025. (IV. 29.) Kt.h.

Javaslat a Százszorszép Óvoda továbbképzési tervének

elfogadására









     H a t á r o z a t

1./ Dunavecse Város Önkormányzata Képviselő-testülete úgy határoz, hogy a Százszorszép Óvoda 2025/2026. nevelési évre vonatkozó Intézményi Továbbképzési Programját elfogadja.

2./ Jelen határozat elidegeníthetetlen részét képezi a Százszorszép Óvoda Intézményi Továbbképzési Programja.
3./ Ezen határozatról értesül:

- Gugyella Mariann óvodavezető
- Vörös Sándor polgármester

8.) Napirend:

     Kérelem ruházati hozzájárulásra és Canva Pro előfizetés

     költségének megtérítésére

     Előterjesztő:  Vörös Sándor polgármester

     Előterjesztésért felelős: Horváth-Gallai Eszter igazgató
     Tárgyalja: P.Ü.H.V. Bizottság

     Témafelelős: Molnár Gyula képviselő
Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Molnár Gyula képviselő, a bizottság elnöke

A művelődési ház igazgatója kettő kérelemmel fordult a testülethez, egyikben ruházati költségtérítési hozzájárulást, a másikban az általa használt Canva Pro előfizetés költségeinek megtérítését kéri. A bizottság javasolja, hogy a ruházati költségtérítést az intézmény költségvetésében szereplő keret erejéig használja fel. A bizottság továbbá javasolja a művelődési ház és könyvtár vonatkozásában szabályzatot készítsen a munkabéren kívüli juttatásokról. Továbbá kéri, hogy a többi intézmény vonatkozásában is a hasonló szabályzatok felülvizsgálásra kerüljenek. A szoftver előfizetését a bizottság nem támogatja, viszont javasolja, hogy civil szervezeten keresztül regisztráljon ingyenes felhasználóként. 
Vörös Sándor polgármester úr

Javaslom, hogy utóbbi esetben bízzuk meg Kochné Vadászi Borbálát a civil szervezet regisztrációjával kapcsolatban. 

Vörös Sándor polgármester úr

Megkérdezem a képviselő-testület tagjaitól, hogy ki ért egyet a bizottság és Polgármester javaslatával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

94/2025. (IV. 29.) Kt.h.

Kérelem ruházati hozzájárulásra és Canva Pro előfizetés

költségének megtérítésére











H a t á r o z a t

Dunavecse Város Önkormányzata Képviselő-testülete megtárgyalta a Vikár Béla Művelődési Ház igazgatójának előterjesztését és az alábbi határozatot hozza:
1./ A képviselő-testület úgy határoz, hogy a ruházati költségtérítést az intézmény költségvetésében szereplő keret erejéig használja fel. A képviselő-testület felkéri a Vikár Béla Művelődési Ház és Vikár Béla Könyvtár igazgatóját, hogy szabályzatot készítsen a munkabéren kívüli juttatásokról. Továbbá kéri, hogy a többi intézmény esetében az ilyen tartalmú szabályzatok felülvizsgálásra kerüljenek.

Határidő: folyamatos

Felelős: intézményvezetők

2./ A képviselő-testület továbbá úgy határoz, hogy a Canva Pro előfizetés költségeinek megtérítését nem támogatja, viszont javasolja, hogy civil szervezeten keresztül regisztráljon ingyenes felhasználóként.

Határidő: értelemszerű

Felelős: Kochné Vadászi Borbála alpolgármester

3./ Ezen határozatról értesül:

- Vörös Sándor polgármester

- intézményvezetők
- Nagy Erzsébet jegyző

- Ginál Róbert gazdálkodási csoportvezető

9.) Napirend:

     Szakrendelő beadványa a Pentele híd lezárása miatt

     Előterjesztő:  Vörös Sándor polgármester

     Előterjesztésért felelős: dr. Pándi Ottó intézményvezető
     Tárgyalja: P.Ü.H.V. Bizottság

     Témafelelős: Molnár Gyula képviselő
Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Molnár Gyula képviselő, a bizottság elnöke

A Pentele híd 2025. június 1–30. közötti teljes lezárása miatt felmerülő munkavállalói többletterhek kompenzációja. Várhatóan 8-10 szakrendelő dolgozó, akiknek napi munkába járása a hídon keresztül történik. Intézkedések: Utazási költségek 100 %-os megtérítése a lezárás időtartamára (üzemanyag, tömegközlekedés, út‑ és hídhasználati díjak), Bérkompenzáció a megnövekedett menetidőre, a többlet utazási órák × munkavállalói bruttó órabér képlet szerint, egyszeri rendkívüli juttatásként. Költségkeret: bruttó ~ Hatszázezer Ft, finanszírozás a 2024.11.01-.2025.02.hónapi visszamenőleges finanszírozás, illetve a bevétel kiesés elmaradása.  Az intézményvezető kéri jóváhagyásukat a teljes költségtérítés és bérkompenzációt 2025. júniusra, vis major helyzetre való tekintettel. A bizottság nem fogalmazott meg javaslatot.
Vörös Sándor polgármester úr

Javaslom, hogy bontsuk ketté a szavazást. Először szavazásra teszem fel a kérdést, ki ért egyet azzal, hogy a többlet kilóméterekből származó útiköltség kifizetésre kerüljön?

A képviselő-testület 7 igen szavazattal, ellenszavazat nélkül szavazott. 

Vörös Sándor polgármester úr

A második szavazás a többletóra kifizetéséről szól. Megnéztük, hogy a szakrendelős dolgozókon kívül 2 főt érint össz önkormányzati szinten. Ők nem fordultak ilyen kéréssel. Az a javaslatom, hogy az EFI-sek menjenek szabadságra a kérdéses hónapban. Elfogadom az indoklásodat a finanszírozás egyenletessége és mértékével kapcsolatban.
dr. Pándi Ottó intézményvezető főorvos

A kimutatásban az EFI dolgozók csak szemléltetés miatt kerültek bele. Továbbá én és feleségem is belekerültünk, mi sem igényeljük, nem fogjuk kérni. 

Vörös Sándor polgármester úr

Úgy volna helyes, hogy az az óvodai dolgozó, aki a túloldalról jár, ő is kapjon juttatást. Azt el tudom fogadni, hogy amennyiben 1 órát utazik, akkor 9 órát dolgozzon. 

dr. Pándi Ottó intézményvezető főorvos

Ezzel kapcsolatban az a probléma, hogy van, aki kénytelen ott maradni addig, amíg a hivatalos rendelési ideje tart. A legegyszerűbb az, ha csak a többlet utazás költségét kapják a dolgozók. 
Vörös Sándor polgármester úr

Leegyszerűsítve erről van szó. 
dr. Pándi Ottó intézményvezető főorvos

Értem a felvetést csak nem értek vele egyet. Számításom szerint 800 ezer forint összegű finanszírozás fog kiesni, ha a szakorvosi órák nem kerülnek megtartásra. Utólag látni fogjuk a számokat és össze lehet hasonlítani az elmúlt évek szezonalitásával. Financiális szempontból valószínű nullára jön ki. Ezzel a dolgozó felé is tennénk egy gesztust.
Vörös Sándor polgármester úr

Azt nem csinálhatjuk meg, hogy egy hónapig 6 vagy hét dokit nem látunk egyáltalán. 
Dallos Erika képviselő

Kérdésem, hogy ha azokra a napokra – úgyis előjegyzés van – kevesebb beteget vesznek fel?

dr. Pándi Ottó intézményvezető főorvos

Nem ez a cél, mert akkor finanszírozásba meg fog jelenni. 

Vörös Sándor polgármester úr

Csak úgy lehet kifizetni, ha túlóra van elrendelve?

dr. Pándi Ottó intézményvezető főorvos

A kérvényre rá van írva, hogy a munkáltatónak jogosultsága van arra, hogy különös helyzetre való tekintettel eltérjen. 

Vörös Sándor polgármester úr

Dönthetünk róla, de pontosan mit is fogadunk el? 
dr. Pándi Ottó intézményvezető főorvos

Akinek több időbe telik a feladat ellátása, az a többlet idő (munka) kerül kifizetésre az ő munkabérével. 

Nagy Erzsébet jegyző

Javaslom, hogy az intézményvezető saját belátása szerint döntsön.

Tóth József a bizottság tagja

Ha ez eldöntésre kerül, akkor jogosan fog kérni a traumatológus is plusz pénzt, mivel naponta 2 órát utazik. Mi alapján fogod a másik orvost elutasítani?

Nagy Erzsébet jegyző

Amikor az említett orvos elvállalta a munkát, akkor tudta, hogy 70 km-re van Kecskemét.
dr. Pándi Ottó intézményvezető főorvos

Most megváltoztak a körülmények és ahhoz szeretnénk kompenzációt. 
Vörös Sándor polgármester úr

Megkérdezem a képviselő-testület tagjaitól, hogy ki ért egyet azzal, hogy az intézményvezető saját költségvetési keretén belül - a híd lezárása miatt - a dolgozók részére fizetendő bért túlórába kifizesse?
A képviselő-testület tagjai 6 igen szavazattal, 1 nem szavazattal szavaztak.
A szavazások eredményét összegezve a képviselő-testület az alábbi határozatot hozta:
95/2025. (IV. 29.) Kt.h.

Szakrendelő beadványa a Pentele híd lezárása miatt










H a t á r o z a t

1./ Dunavecse Város Önkormányzata Képviselő-testülete megtárgyalta a Szakrendelő beadványát a Pentele híd lezárása miatt és a következő határozatot hozza:

-A képviselő-testület hozzájárul, hogy a többlet kilóméterekből származó útiköltség kifizetésre kerüljön a munkába járáshoz a Pentele híd használóinak.
- A képviselő-testület felhatalmazza dr. Pándi Ottó intézményvezetőt, hogy saját költségvetési keretén belül a többlet utazásból eredő időt a dolgozók részére kompenzálja.
2./ A képviselő-testület felkéri 

- Ginál Róbert gazdálkodási csoportvezetőt, hogy a szakrendelő költségvetésébe tervezze be az összeget,

- dr. Pándi Ottó intézményvezetőt, hogy készítsen kimutatást az 1. pontban szereplő többletköltségekről, és a következő testületi ülésre terjessze be.

Határidő: 2025. szeptember 30.

Felelős: dr. Pándi Ottó intézményvezető főorvos

3./ Ezen határozatról értesül:

- Vörös Sándor polgármester

- dr. Pándi Ottó intézményvezető

- Ginál Róbert gazdálkodási csoportvezető

Vörös Sándor polgármester úr

Kérem, hogy a Százszorszép Óvodában dolgozó útiköltsége is kompenzálásra kerüljön.
Polgármester úr tájékoztatja a képviselő-testületet és a jelenlévőket, hogy a következő testületi ülés 2025. május 27-én lesz.

A képviselő-testületi ülésen több napirend nem volt, ezért Polgármester úr megköszönte a képviselők munkáját, majd az ülést 15,50 perckor bezárta.
Kmft.

Vörös Sándor 






Nagy Erzsébet

            polgármester




                               jegyző




Hitelesítem:  ………………………….

